Prop. 7 L

(2024–2025)
Proposisjon til Stortinget (forslag til lovvedtak)

Endring i svalbardmiljøloven (retting av inkurie)

Tilråding fra Klima- og miljødepartementet 8. november 2024, godkjent i statsråd samme dag. (Regjeringen Støre)

Dokumentet på regjeringen.no

1 Hovedinnhold i proposisjonen

Svalbardmiljøloven ble foreslått endret ved Prop. 47 L (2023–2024) Endringer i svalbardmiljøloven (beskyttelse av sjøfugl og isbjørn, overtredelsesgebyr, opprydding m.m.), og ble vedtatt endret ved endringslov 7. juni 2024 nr. 30. Endringen innebar at det kom nye regler om isbjørn i svalbardmiljøloven § 30 a første og andre ledd som skulle erstatte bestemmelsen i § 30 fjerde ledd. Det fremgår av proposisjonsteksten at § 30 fjerde ledd skulle oppheves. Etter vedtakelsen er Klima- og miljødepartementet blitt oppmerksom på at setningen om at § 30 fjerde ledd oppheves, ved en inkurie var falt ut av selve lovforslaget i proposisjonen. Det foreslås i denne proposisjonen å rette opp dette. Dette lovforslaget går derfor bare ut på at § 30 fjerde ledd oppheves og den tekniske endringen det medfører ved at de øvrige leddene i § 30 forskyves.

Med dette rettes lovteksten opp slik at bestemmelsen samsvarer med omtalen av endringene i Prop. 47 L (2023–2024) der det blant annet i merknadene til bestemmelsene (kapittel 10) fremgår at første ledd i § 30 a er flyttet fra § 30 fjerde ledd og at innholdet i bestemmelsen er endret.

2 Nærmere om forslaget

Bestemmelsen om følgeendringene i svalbardmiljøloven § 30, som hadde falt ut i Prop. 47 L (2023–2024) lyder: «§ 30 fjerde ledd oppheves. Nåværende femte og sjette ledd blir fjerde og femte ledd.».

Dersom det ikke foretas en retting, vil ved ikrafttredelsen 1. januar 2025 både den nye bestemmelsen om isbjørn i § 30 a og den gamle bestemmelsen i § 30 fjerde ledd stå i loven. Den nye bestemmelsen vil gjelde uansett, men det er viktig å få opphevet den gamle bestemmelsen i § 30 fjerde ledd, for å unngå forvirring.

Endringen berører ikke de endringer i § 30 a som ble vedtatt, og som det er redegjort for i Prop. 47 L (2023–2024) kapittel 4.

Tilråding

Klima- og miljødepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om endring i svalbardmiljøloven (retting av inkurie).

Vi HARALD, Norges Konge,

stadfester:

Stortinget blir bedt om å gjøre vedtak til lov om endring i svalbardmiljøloven (retting av inkurie) i samsvar med et vedlagt forslag.

Forslag
til lov om endring i svalbardmiljøloven (retting av inkurie)

I

I lov 15. juni 2001 nr. 79 om miljøvern på Svalbard gjøres følgende endring:

§ 30 fjerde ledd oppheves. Nåværende femte og sjette ledd blir fjerde og femte ledd.

II

Loven gjelder fra 1. januar 2025